# Az ötödik elem

### A Wikipédiából, a szabad lexikonból.

Az ötödik elem The Fifth Element
IMDB 7.2/10 (70,690 szavazat)
Rendező: | Luc Besson
Producer: | Patrice Ledoux
Forgatókönyvíró: | Luc Besson Robert Mark Kamen
Főszerepben: | Bruce Willis Milla Jovovich Gary Oldman Ian Holm Chris Tucker
Zene: | Eric Serra
Operatőr: | Thierry Arbogast
Forgalmazó: | Columbia Pictures (USA) Best Hollywood (Magyarország)
Gyártó: | Gaumont
Bemutató: | 1997. május 9. (USA) 1997. október 16. (Magyarország)
Időtartam: | 123 perc
Díj(ak): | 1 BAFTA-díj 3 César-díj
Nyelv: | angol +magyar (szinkron)
Korhatár: | PG-13 (USA) 14 (Magyarország)
Költségvetés: | 90 millió dollár
Bevétel: | 63,820,180 dollár (USA) 263,920,180 dollár (összes)
IMDb

Az ötödik elem egy 1997-es sci-fi akciófilm, Luc Besson rendezésében, Bruce Willis, Milla Jovovich, Gary Oldman, Ian Holm, Chris Tucker és Luke Perry főszereplésével. A film esztétikáját, aminek erős európai stílusú képregény-beütése van, Jean Giraud (Moebius) és Jean-Claude Mézières tervezte.

A film az emberiség túlélésének esélyét Korben Dallas (Willis) vállaira helyezi, miután "Az ötödik elem" (Jovovich) az ő taxijába pottyan. Dallas küldetése, hogy felkutassa a további négy elemet, amik kövek formájában léteznek, s egyesítse őket, mielőtt egy gonosz, sötét bolygó eléri a Földet. Mangalorok, tökfejű harcos lények és a gonosz szolgálatában álló Jean-Baptiste Emanuel Zorg (Oldman) állják útját célja megvalósításában.

## [szerkesztés] A szereplők

Szereplő | Színész | Magyar hang
--- | --- | ---
Korben Dallas | Bruce Willis | Dörner György
Jean-Baptiste Emanuel Zorg | Gary Oldman | Gálffi László
Vito Cornelius atya | Ian Holm | Sinkó László
Leeloo | Milla Jovovich | Orosz Helga
Ruby Rhod | Chris Tucker | Geszti Péter
Billy | Luke Perry | Széles Tamás
David | Charlie Creed-Miles | Bolba Tamás
Lindberg elnök | Tommy "Tiny" Lister Jr. | Bot András
Munro tábornok | Brion James | Láng József
Fog | Lee Evans | Szokol Péter
Jobbkéz | Tricky | Jakab Csaba
Pacoli professzor | John Bluthal | Dobránszky Zoltán
Staedert tábornok | John Neville | Versényi László
Rabló | Mathieu Kassovitz

## [szerkesztés] Cselekmény

Figyelem: Itt a cselekmény részleteit vagy a végkifejletét is olvashatod.

Minden ezredévben, mikor három bolygó egyvonalban áll, a gonosz testet ölt és a fényt sötétséggel fenyegeti, az életet halállal. E gonosz elleni fegyvert egy egyiptomi templom rejti. Hogy sikerrel járjon céljában, a gonosznak fel kell kutatnia. A fegyvert az univerzum öt elemének együttes ereje aktiválja: az első négy a víz, a tűz, a föld és a levegő, amik háromszögű kövekben öltenek formát, s az ötödik elem egy fenségesebb lény, emberi testbe zárva, fejlettebb génállománnyal. Ezen öt elem együtt életre hívja az Isteni Fényt, ami eltünteti a Végő Gonoszt újabb ötezer évre. A Monoshawanok helyezték e fegyvert a Földre, egy régi és titokzatos faj. A gonoszról és a fegyverről való tudást generációról generációra adják tovább a Mondoshawanok szolgálatában álló papok.

1914-ben a Mondoshawan őrzők eljöttek a kövekért, mert azok már nem voltak biztonságban itt a közelgő I. világháború miatt. Háromezer évvel később, mikor a Végső Gonosz ismét fenyeget, a Szövetségi Hadsereg csatahajója érkezik elébe. A parancsnok kiadja az utasítást a tüzelésre, de a Gonosz csak nagyobb lesz tőle, s bekebelezi a hajót a legénységgel együtt. A kormány engedélyezi a Mondoshawanok visszatérését, hogy segítsenek a Gonosz legyőzésében, magukkal hozván az elemeket a Földre. Ám a rettegett fegyvergyártó, Jean-Baptiste Emmanuel Zorg, akit a Végső Gonosz (vagy ahogy ő ismeri, Mr. Árnyék), megbízott a kövek megszerzésével, elrendeli az elemeket szállító Mondoshawan űrhajó elpusztítását. Az összes Mondoshawan halálát leli, mikor a szétlőtt hajó egy holdra zuhan, de a földieknek sikerül megmenekíteniük egy kezet. Regenerálják, hogy a Feljebbvaló Lényt visszahozzák az életbe; egy vöröshajú, bámulatos energiával rendelkező, okos és gyönyörű nőként jelenik meg, aki az univerzum minden lelkének utolsó reménye. A nő azonban rögvest megszökik a laboratóriumból, s a mélybe veti magát, egyenesen Korben Dallas repülő taxijába. Dallas egy háborús hősből lett taxisofőr.

Korben, aki korábban a Szövetségi Hadsereg elit különleges alakulatának őrnagya volt, elviszi a nőt a Gonosz természetét ismerő Vito Cornelius paphoz, s ott kiderül, hogy a tökéletes lény neve Leeloo Minai Lekatariba-Laminai-Tchaii Ekbat De Sebat (röviden Leeloo). Leeloo elárulja Corneliusnak, hogy az első négy elem nem volt rajta a szétlőtt hajón. Helyette a Mondoshawanok egy földönkívülő operaénekesnőre, Diva Plavalagunára bízták a megőrzését. Leeloonak a Fhloston bolygón kell kapcsolatba lépnie a Dívával, ahol az énekesnő egy jótékonysági esten lép fel.

Mivel a Mangalorok, egy ork-szerű faj, akiket Zorg bérelt fel, a négy elem nélkül tértek vissza, Zorg nem hajlandó fizetségben részesíteni őket, de egy fegyvercső meggyőzi egy ZF1-es fegyvereket tartalmazó láda átadására. Ám egy kíváncsi Mangalor megnyom egy piros gombot az egyik kéziágyún, ami egy bomba kibiztosítójának bizonyul. A túlélő Mangalorok bosszúra éhesek.

A kormány szintén értesül a Díváról a Mondoshawanoktól, ezért úgy döntenek, újra szolgálatba állítják Dallast, s elküldik őt a kövekért. Hogy eljuttassák a Fhlostonra, megvesznek egy vetélkedőt, aminek jóvoltából a nyertes két jegyet kap a bolygóra. Négy ember próbálkozik Korbenként feljutni a járatra: a valódi; Cornelius tanítványa, David, Leelooval; Zorg embere, Jobbkéz (akit kudarca után Zorg a levegőbe küld a telefonfülkével együtt) és két alakot váltott Mangalor harcos (akik azért akarják maguknak a köveket, hogy alkuba kényszerítsék Zorgot). Végül Dallas és Leeloo száll fel együtt a gépre, amin ott van a piperkőc rádiós DJ, Ruby Rhod is. Cornelius, mivel David helyett az igazi Korben szállt fel Leelooval, szintén felkapaszkodik a szellőzőrendszerbe.

Rögtön azután, hogy koncertet adott a Fhloston légkörében pályára állt űrhajón, Plavalagunát lelövik a Mangalorok, akik át akarják venni az irányítást a hajón. Zorg is megérkezik, hogy maga szerezze meg a köveket. Egy nukleáris bombát helyez el az űrhajó hoteljében, s magához veszi a Díva szobájában talált faládát, abban a hitben, hogy az elemek abban vannak. Távozásakor rátalál Leeloora (aki egész este a Mangalorok ellen harcolt). A nő a szellőzőjáratba ugrik, ám a plafonon keresztül lövéseket kap és megsebesül. Miután Zorg elhagyta a dokkot, éktelen haragra gerjed felfedezvén, hogy a kövek nincsenek nála.

Azt követően, hogy magához vette a négy elemet valódi rejtekhelyükről –a Díva testéből–, Korben megfékezi a Mangalorokat megölve a szörnyek vezetőjét. Ezután a hotel bombadetektora észleli a Zorg által elhelyezett robbanószerkezetet, s a vendégek a hotel/hajó elhagyására törekszenek. A haragos Zorg visszatér a hotelbe, miközben mindenki menekül, és hatástalanítja bombáját az utolsó pillanatban, de egy Mangalor túlélő saját pokolgépét beindítva megöli őt.

Ezalatt Lindberg elnök, a Szövetségi Területek vezetője alkalmazottaival ünnepli Korben sikeres küldetését. Az öröm azonban megszakad, amikor az egyik tudós értesíti az elnököt, hogy a Gonosz (most egy 1200 mérföld átmérőjű tűzgolyóként) helyzetet változtatott és a Föld felé tart felgyorsulva. Korbennek csak két órája maradt a fegyver előkészítésére.

Mialatt Korben, Leeloo, Cornelius és Ruby Rhod a Föld felé tart Zorg hajóján, a Végső Gonosz egyre közelebb kerül a bolygóhoz. Leeloo közben rákeres a “háború” szóra a hajó számítógépén, s elborzasztja az emberiség kegyetlensége.

Már csak tizenöt perc marad hátra, mikor a csapat megérkezik a fegyver helyére. Leeloo azonban nem akarja megalkotni az Isteni Fényt. “Mi végre az élet megmentése, ha mást se csináltok, csak elpusztítjátok?” De Korben biztosítja róla, hogy akad olyan dolog, amit érdemes megmenteni, úgymint a szerelem, s elárulja a nőnek, hogy szereti. Megcsókolják egymást, az Isteni Fény formát ölt és megállítja a Végső Gonoszt, csupán 62 mérfölddel a becsapódás előtt. Az elkérgesedik, majd egy ártalmatlan második holddá alakul.

Másnap reggel Lindberg elnök embereivel a Nukleologikai Központba látogat, hogy köszönetét fejezze ki Korbennek. Ám Dallas épp nem ér rá, mivel Leelooval van elfoglalva a regenerációs kamrában…

## [szerkesztés] A zene

Eric Serra kísérőzenéjében akad néhány közel-keleti jellegű dallam. A népszerű taxiüldözéses jelenet zenéje, a "Alech Taadi", Khaled előadásában, nem található meg a filmzenealbumon, ugyanakkor Khaled N'ssi N'ssi című lemezén meghallgatható.

Plavalaguna előadásának második felében mind a zene és az ének klasszikus stílusból drámai hirtelenséggel technóra vált át. Ezt a váltást Leeloo és a Mangalorok harcának jelenetei kísérik, felváltva mutatva a Dívát és Az ötödik elemet kétségbeesett küzdelme közben, a zenét a vágásokhoz koreografálva. Az első rész (Lucia di Lammermoor) és a második rész (The Diva Dance) külön számként szerepel Az ötödik elem hivatalos filmzenealbumán, de egymást követik, hogy egynek hasson a két előadás. Az első rész vége egy apró átmenettel olvad bele a második kezdetébe.

A The Diva Dance operaperformansz felhasznál zenét a Lucia di Lammermoor Part Two, Act Two, N. 14 Scena ed aria, "O giusto cielo!"-ból, az énekhangot pedig Inva Mula-Tchako szolgáltatja. Ugyanakkor Plavalagunát Maïwenn Le Besco francia színésznő alakítja. Mivel Plavalaguna űrlény, a zenében akad néhány vokalizáció, amit egyesek szerint fizikailag lehetetlen előadni, ám a DVD-kiadás extra változatának egyik dokumentumfilmjében állítják, Inva Mula Tchako hangját nem manipulálták. A kanadai Marie-Ève Munger élő közönség előtt előadta a teljes díva táncoperát. Az előadást egy ízben Québec tartományában televízión is közvetítették egy bokszműsor részeként.

A koncertjeleneteket a Covent Garden-i Royal Opera House-ban vették fel, kivéve azokat a momentumokat, amikor a Díva mögött feltűnik a Fhloston bolygóra néző űrhajó ablaka.

## [szerkesztés] Érdekességek

- A film témája megtalálható Arisztotelész munkái között, ahol a metafizika öt elemeként a földet, a szelet, a vizet, a tüzet és az étert írja le.
- Noha a film angol nyelvű és a futurisztikus New York Cityben játszódik, francia–brit produkció, nagyrészt az angliai Pinewood Studiosban készült, néhány mauritániai felvétellel.
- Habár a történet 300 évet ugrik előre 1914-ből, a jövőkép 2263-ban játszódik, majdnem 350 év múlva.
- A filmben beszélt Isteni Nyelvet Luc Besson rendező találta ki. Milla Jovovich megtanulta folyékonyan beszélni.
- Az egyik jelenetben Zorg Nietzschétől idéz: "Ami nem öl meg, erősebbé tesz." Bruce Willisnek vagy egy albuma ezen a címen, amit a nyolcvanas évek közepén rögzített.
- A jövőbeli New York Cityben még megtalálható a Central Park eredeti méretében és helyén, de 30.5 méterrel a felszín fölött.
- Egy rövid felvételen látható a New York-i kikötő, illetve hogy jóval kevesebb a víz (a Szabadság-szobor szigete már kapcsolódik a szárazföldhöz). Eszerint vagy a föld emelkedett meg, vagy a víz szorul vissza fokozatosan. Ugyanakkor űrbeli jeleneteken látszik, hogy a Földön még megvannak az óceánok.
- Érdekes módon, Korben sosem találkozik Zorggal a film folyamán, de még csak nem is tudnak egymásról. Korben Zorg egy kisebb cégének alkalmazottja volt, de az egymilliós leépítésnél elbocsátották. Csak Cornelius találkozik Zorggal, Korben összes ütközete a Mangalorokkal történik. Leeloo az egyetlen szereplő, aki megküzd Zorggal.
- Vizuális motívumként Korben gyakran látható egy hatalmas háromszöggel, Zorg pedig egy hatalmas körrel a háta mögött.
- Mikor az ABC először adta le Az ötödik elemet, digitálisan eltávolították a sárga boltíveket, mivel a McDonald's szponzorként működött közre.
- Korben Dallas lakásában észrevehető a falon a brazil nemzeti labdarúgócsapat egyesületének zászlaja.
- Korben Dallas eredetileg egy rakétagyári munkásnak indult. Mikor a film előkészületei leálltak a kilencvenes évek elején és Besson a Léon, a profiba kezdett Jean Renóval, Jean-Claude Mezieres képregényrajzoló, aki Az ötödik elem designere, folytatta a The Circles of Power rajzolását, a Valérian: Spatio-Temporal Agent sorozat 15. részét. Ebben szerepelt S'Traks, egy repülő taxit vezető karakter. Bessonnak ez megtetszett, így felhasználta az ötletet filmjéhez.
- A forgatókönyv eredeti változatában Zorg szembekerül Korbennel és a többiekkel a hotelben. Nem sikerül megölnie őket, mivel kifogy a lőszer a ZF1-eséből. Korben és csapata elmenekül, s Zorg aktiválja fegyvere védőmezőjét. Túléli az űrhajó megsemmisülését és a Fhloston bolygóról megkísérli felhívni titkárnőjét egy új űrhajóért, ám a ZF1 telefonjának elemei lemerülnek. Ez a verzió olvasható a regényváltozatban.
- A DVD-n a halláskárosultak részére készült angol feliratban Leeloo következő mondatait olvashatjuk: "Mlarta", "Big Ba-Dah Big Boom", "Akta", "Seno Akta Gamat", "San agamat chay bet. Envolet", "Danko", "Domo Danko" és "Apipoulai". A többi helyén az "ismeretlen nyelv" felirat áll, illetve adott esetben az "isteni nyelv".
- A film bővelkedik a Csillagok háborújára tett utalásokban. A nyitójelenet utánozza A Birodalom visszavágét, ahol a birodalmi rohamosztagosok Boba Fettel elszállítják Han Solo lefagyasztott testét Felhővárosba. Egy katonanőnek hasonló a haja Leia hercegnő Egy új reménybeli irónikus hajviseletéhez. A pap jelmeze rendkívül emlékeztet Obi-Wan Kenobi ruhájához a IV. részből. Vito Cornelius szerzetes szintén megfelel Obi-Wan Kenobi karakterének, mint a főszereplő segítője, illetve egy ősi rend utolsó képviselője. A szövetségi hadihajó tervezése hasonló a Birodalmi Csillagrombolókéhoz. A Mangalor szó hasonlatos a Star Wars-univerzum Mandalore vagy Mandalorian szavaihoz. Plavalaguna pedig egy Twi'lekre emlékeztet.
- Az ideges rabló-jelölt, aki megtámadja Dallast, mikor az elhagyja lakását, Mathieu Kassovitz francia filmrendező és színész, Luc Besson jóbarátja.
- Az ötödik elemet Super 35 mm-es formában vették fel.
- Egyfajta digitális viccként, a repülő autók rendszámára a "New York, a baszd meg állam" feliratot írták. Természetesen, ezt a néző nem látja.
- Dallas lakásában látható néhány manga-kiadás, köztük Osamu Tezuka Adolfja és a Sanctuary Fumimura Shótól és Ikegami Ryoichitől.
- A kormánynál ülő rendőrt a McDonald'snál lebegő autóban Mac McDonald amerikai színész alakítja, aki Frank Hollister kapitányt játszotta a brit Red Dwarf című sorozatban.
- A bemutató tájékán az a hír járta, hogy a film egyike egy kétrészes filmsorozatnak, s a második rész címe Mr. Árnyék lenne (a Végső Gonosz neve után). Ilyen film azonban jelenleg nincs tervbe véve.
- A film erőteljes neon-narancs színei rövid idejű fellendülést hoztak a szín népszerűségében, ami csökkenő tendenciát mutatott a technopartyknak köszönhető kezdeti lelkesedés halványulása után.
- A film jelmezeit a francia divattervező, Jean-Paul Gaultier alkotta.

## [szerkesztés] Külső hivatkozások

- Az ötödik elem a PORT.hu-n
- Az ötödik elem az IMDb-n
- Az ötödik elem a Cinematrixon

A lap eredeti címe "http://hu.wikipedia.org../../../a/z/_/Az_%C3%B6t%C3%B6dik_elem.html"

Kategóriák: 1997 filmjei | Amerikai filmek | Francia filmek | Science fiction

##### Views

- Szócikk
- Vitalap
- Aktuális változat

##### Keresés

##### Más nyelveken

- English
- Deutsch
- Español
- Suomi
- Français
- עברית
- Hrvatski
- Italiano
- 日本語
- Lietuvių
- Nederlands
- Polski
- Русский
- Slovenčina
- Svenska